b'\n_START_ARTICLE_\nHeksaklooributadieeni\n_START_SECTION_\nOminaisuudet\n_START_PARAGRAPH_\nHuoneenl\xc3\xa4mp\xc3\xb6tilassa heksaklooributadieeni on v\xc3\xa4rit\xc3\xb6nt\xc3\xa4 t\xc3\xa4rp\xc3\xa4tinhajuista nestett\xc3\xa4. Yhdiste ei liukene veteen, mutta liukenee orgaanisiin liuottimiin. Kemiallisesti heksaklooributadieeni on stabiilia ja suhteellisen reagoimatonta. Se ei polymeroidu butadieenin tavoin eik\xc3\xa4 reagoi em\xc3\xa4sten kanssa. Kloorin kanssa heksaklooributadieeni reagoi korkeassa l\xc3\xa4mp\xc3\xb6tilassa ja tuotteina muodostuu l\xc3\xa4mp\xc3\xb6tilasta riippuen heksakloorietaania, tetrakloorieteeni\xc3\xa4, oktaklooributeenia ja dekaklooributaania. Heksaklooributadieeni liuottaa er\xc3\xa4it\xc3\xa4 muoveja ja kumeja.\n_START_SECTION_\nValmistus ja k\xc3\xa4ytt\xc3\xb6\n_START_PARAGRAPH_\nHeksaklooributadiieni\xc3\xa4 muodostuu sivutuotteena valmistettaessa muita kloorattuja hiilevetyj\xc3\xa4 kuten tetrakloorieteeni\xc3\xa4 tai tetrakloorimetaania. N\xc3\xa4iden klorinolyysiprosessien tuotanto kattaa tyypillisesti my\xc3\xb6s heksaklooributadieenin tarpeen. Yhdistett\xc3\xa4 voidaan valmistaa my\xc3\xb6s klooraamalla butadieeni\xc3\xa4 ja kloorattuja butaanijohdannaisia ja n\xc3\xa4iss\xc3\xa4 prosesseissa k\xc3\xa4ytet\xc3\xa4\xc3\xa4n suurta klooriylim\xc3\xa4\xc3\xa4r\xc3\xa4\xc3\xa4, joka tyypillisesti on v\xc3\xa4hint\xc3\xa4\xc3\xa4n nelj\xc3\xa4kertainen tarvittavaan kloorim\xc3\xa4\xc3\xa4r\xc3\xa4\xc3\xa4n verrattuna. Katalyyttin\xc3\xa4 prosesseissa voidaan k\xc3\xa4ytt\xc3\xa4\xc3\xa4 rauta(III)kloridia. _NEWLINE_T\xc3\xa4rkein heksaklooributadieenin k\xc3\xa4ytt\xc3\xb6kohde teollisuudessa on muiden klooria sis\xc3\xa4lt\xc3\xa4vien orgaanisten yhdisteiden liuotus. Yhdistett\xc3\xa4 voidaan k\xc3\xa4ytt\xc3\xa4\xc3\xa4 my\xc3\xb6s kumien ja muovien liuottimena. Muita k\xc3\xa4ytt\xc3\xb6kohteita ovat k\xc3\xa4ytt\xc3\xb6 kylm\xc3\xa4aineena ja hydraulisena nesteen\xc3\xa4, s\xc3\xa4hk\xc3\xb6\xc3\xa4johtavien polymeerien valmistus, hiiliveyjen adsorboiminen kaasuista esimerkiksi vetykloridista ja levien kasvun est\xc3\xa4minen teollisuuden vesis\xc3\xa4ili\xc3\xb6iss\xc3\xa4. Aikaisemmin yhdistett\xc3\xa4 on k\xc3\xa4ytetty my\xc3\xb6s tuhoel\xc3\xa4inten h\xc3\xa4vitt\xc3\xa4miseen, mutta t\xc3\xa4st\xc3\xa4 k\xc3\xa4yt\xc3\xb6st\xc3\xa4 on luovuttu, koska yhdiste on myrkyllist\xc3\xa4 my\xc3\xb6s ihmisille.\n_START_SECTION_\nMyrkyllisyys\n_START_PARAGRAPH_\nHeksaklooributadieeni on myrkyllist\xc3\xa4 erityisesti maksalle ja munuaisille. Aineen hengitt\xc3\xa4minen aiheuttaa kurkkukipua, vaikeutunutta hengitt\xc3\xa4mist\xc3\xa4 ja pahimmassa tapauksessa \xc5\xa1okin. Yhdiste voi my\xc3\xb6s sy\xc3\xb6vytt\xc3\xa4\xc3\xa4 kudoksia kuten ihoa. El\xc3\xa4inkokeissa heksaklooributadieenin on todettu aiheuttavan munuaiskasvaimia ja aine on todenn\xc3\xa4k\xc3\xb6isesti karsinogeeninen my\xc3\xb6s ihimisille.'